SKRIFTLIG FORESPØRGSEL E-2077/01

af Paulo Casaca (PSE) til Kommissionen

(13. juli 2001)

Om: 0-listeria kriteriet

Fra Patrick Lardeux har jeg modtaget et åbent brev stilet til samtlige medlemmer af Europa-Parlamentet. Jeg fremsender en kopi til Kommissionen.

I sin skrivelse opregner Patrick Lardeux, som driver et mindre landbrug, hvor han fremstiller ost, en række problemer med overholdelse af bestemmelserne vedrørende produktioner fremstillet på håndværksmæssig basis, hvad der har fået ham til at indstille sine aktiviteter.

Et af problemerne er indførelsen af det, som han kalder 0-listeria kriteriet.

Kan Kommissionen oplyse, hvilken lovgivning der findes om dette kriterium? Kan Kommissionen gøre rede for, hvilke EF-bestemmelser der indeholder obligatoriske bestemmelser om fremstilling af ost på håndværksmæssig basis?

Svar afgivet på Kommissionens vegne af David Byrne

(1. oktober 2001)

Kommissionen henleder det ærede medlems opmærksomhed på, at listeria monocytogenes er en bakterie, der hos visse risikopersoner kan skabe alvorlige forstyrrelser, der i visse tilfælde endog kan føre til dødsfald. Derfor har man i fællesskabslovgivningen indført en række bestemmelser, der gør det muligt at sørge for det højeste sikkerhedsniveau over for denne bakterie både i forbindelse med industriel fremstilling af oste og i forbindelse med ostefremstilling på håndværksmæssig basis eller gårdfremstilling af oste.

De to fællesskabstekster, der behandler folkesundhedsaspekterne for mælk og mælkeprodukter, er dels Rådets direktiv 92/46/EØF af 16. juni 1992 om sundhedsbestemmelser for produktion og afsætning af rå mælk, varmebehandlet mælk og mælkebaserede produkter(1), dels Rådets direktiv 93/43/EØF af 14. juni 1993 om levnedsmiddelhygiejne(2).

Kriteriet om 0 bakterier i 25 gram af produktet, som det ærede medlem henviser til, når han taler om 0 listeria kriteriet, drejer sig om Listeria monocytogenes i visse mælkeprodukter, når de forlader produktionsstedet. Dette kriterium figurerer i bilaget til direktiv 92/46/EØF, hvis anvendelsesområde omfatter produktion og salg med undtagelse af direkte levering til forbrugeren.

Direktiv 93/43/EØF, som ikke nævner noget mikrobiologisk kriterium, kompletterer fællesskabsregelsættet for så vidt angår håndværksmæssig fremstilling eller gårdfremstilling, der er begrænset til direkte salg og distributionssalg. Dette tekst støtter sig til HACCP (Hasard Analysis Critical Control Point) principperne og opfordrer til brug af retningslinjerne for god hygiejnepraksis, der er udformet og redigeret af interessenterne og godkendt af den kompetente nationale myndighed. Artikel 7 i direktiv 93/43/EØF præciserer, at medlemsstaterne under overholdelse af EF-traktaten kan opretholde, ændre eller indføre mere specifikke nationale hygiejnebestemmelser end dem, der er fastsat i direktivet, når blot disse bestemmelser ikke er mindre strenge end dem, der figurerer i bilaget til direktivet. Mikrobiologiske kriterier for det stadium, der vedrører levering til forbrugeren, kan således fastsættes af medlemsstaterne. Der kan ligeledes være tale om mål fastsat af operatørerne i forbindelse med deres egenkontrol.

Den videnskabelige komité vedrørende veterinære foranstaltninger på folkesundhedsområdet nævner i sin udtalelse af 23. september 1999, at tilstedeværelsen af under 100 listeria monocytogenes pr. gram ifølge de data, der er til rådighed om den menneskelige epidemiologi i forbindelse med listeriose med oprindelse i levnedsmidler, på forbrugsstadiet kan betragtes som en ringe risiko for de samlede forbrugergrupper.

Kommissionen har nedsat en arbejdsgruppe bestående af eksperter fra medlemsstaterne, som skal indlede en overordnet overvejelse af en harmonisering af de mikrobiologiske kriterier, der er relevante for hver enkelt fødevarekategori. Det arbejde, der følger af denne gruppe, vil blive integreret i et forslag til fællesskabslovgivning, jf. artikel 6 i forslaget til Parlamentets og Rådets forordning om levnedsmiddelhygiejne, der blev vedtaget af Kommissionen(3) den 14. juli 2000 og forelagt Parlamentet og Rådet.

På den anden side har Kommissionen for så vidt angår de små producenter i artikel 4 i ovennævnte forslag foreslået et system, der gør det muligt for medlemsstaterne at gøre undtagelser, og som tager højde for de særlige geografiske forhold, en udelukkende lokal distribution og/eller traditionelle produktionsmetoder, uden at folkesundhedsmålet bliver sat på spil.

(1) EFT L 268 af 14.9.1992.

(2) EFT L 175 af 19.7.1993.

(3) EFT C 365 E af 19.12.2000.